
PROLOG

Nicole hadde aldri før drømt så mye som hun gjorde nå. Kanskje skyldtes det de smertestillende medisinene hun fikk. Nattens drøm var en hun ikke ønsket å våkne fra.

Hun hadde stått i kjølig, virvlende vann opp til lårene, og det hadde vært turkist og klart helt ned til den fine sandbunnen under føttene hennes. Så rart, tenkte hun da hun langsomt våknet. Jeg kjenner sandkornene mellom tærne. Rundt seg der hun sto, ved stranden i Seal Cove, hadde hun Atlanterhavet, som mørknet etter hvert som det ble dypere, fra smaragdgrønt til blått, et speilbilde av himmelen over henne. Hun kunne høre bølgeskvulp mot sanden bak seg, og skrik fra fugler i det fjerne. Hun visste at hun var alene på stranden, og hun var fullstendig tilfreds.

Da hun våknet helt opp, begynte den slepende smerten igjen, og lydene fra monitorer og drypp ødela roen.

Hvis jeg kommer meg gjennom dette, drar jeg tilbake til øya. Tilbake til Morwen.

NÅTID, 2. JUNI

Da båten nærmet seg kaia, mintes Nicole de tøffe overfartene fra studietiden. Øya kom ordentlig til syne nå, med husene som sto langs den brosteinsbelagte gaten, som gamle bøker på en hylle; noen lent mot hverandre, mange med falmet maling. Alle med havet midt imot. Bak de små husene strakte grønne jorder seg opp mot himmelen. På øyene var himmelen annerledes – den hadde helt spesielle blånyanser som reflekterte Atlanterhavet.

Matrosen fortøyde båten. Nicole plasserte føttene støtt og reiste seg. Ved å hekte armen under det skadde beinet klarte hun å gå av fergen. Hun vaklet litt på landgangen, men gjenvant balansen, og så på at fergemannen bar bagasjen hennes i land. Det var fire tunge bager som inneholdt klær og bøker og lite annet.

«Er det taxi på øya?» spurte hun, ga fergemannen litt tips og strøk hånden gjennom det kortklipte håret. Det var i det minste langt nok til å dekke arrene, men kastanjefargen hadde fått selskap av grå striper da det vokste ut igjen.

«Nei, dessverre. Men jeg kan bære sakene dine til puben. Der vil du få hjelp. Jeg har dårlig tid, for jeg må rekke St. Petroc’s også, og deretter tilbake til den store øya.»

Å bli påmint at lokalbefolkningen kalte St. Brannock’s for «den store øya», fikk Nicole til å smile. Rundt dem lå også

West Island og de andre øyene som var oppkalt etter helgener: Piran og Petroc. Hun kunne se et par av dem fra kaia nå, med sine lave sandbanker mot vannet. Denne øya, Morwen, hadde alltid vært klippeøya, og hun hadde likt å utforske den som attenåring og noen år senere, da hun vendte tilbake for å skrive doktoravhandlingen sin. Nå fylte hun lungene med den stramme, salte luften og lukket øynene et øyeblikk.

Jeg elsker denne øya. Nå kan jeg bruke et år på å finne ut hva jeg vil gjøre.

«Takk», sa hun før hun tok bagen på skulderen og merket at den fikk henne ut av balanse. Jeans og favorittjakken hennes greide ikke helt å holde kulden fra Atlanterhavet ute, og hun hadde vært for forfengelig til å droppe støvlettene til fordel for noe mer praktisk. «Hvor er Chapel Hill?»

«Rett der oppe, ved kirken.» Han pekte. «Har du leid en av hyttene?»

«Jeg har leid Schooner House i et år», svarte hun og tok noen prøvende skritt på den glatte brosteinen mens hun brukte stokken for å holde balansen. Rett i ryggen, nå … Hun hørte fysioterapeutens stemme i hodet. «Hvor langt opp i bakken er det?»

«Omtrent halvveis», sa fergemannen og skjøv luen lenger bak på hodet.

Nicole kikket oppover den bratte, smale, brosteinsbelagte veien.

Hun klarte å forsere det ujevne underlaget så langt som til puben, en nymalt georgiansk bygning som var vendt mot havet og nesten så ut til å synke ned i terrassen, som vendt ut mot sjøen. En høy terskel, antagelig ment for å holde vannet ute hvis høyvannet steg over kaia, holdt på å stoppe henne, men hun kom seg inn.

Rommet var svalt og dunkelt, en pause fra solskinnet utenfor. Hun satte fra seg bagen, gikk bort til skranken og trykket på en ringeklokke for å påkalle oppmerksomhet. En kvinne kom ut fra noe som så ut som et kjøkken. «Hallo?»

«Unnskyld, men jeg har nettopp kommet av fergen og trenger et sted å sette fra meg bagasjen. Er det greit om den står her mens jeg forhører meg om noen som kan hjelpe meg?»

Kvinnen smilte mot fergemannen, som hadde båret og slept de andre tre bagene inn bak henne. «Hei, Tink.»

«Sadie», sa han og smilte, mens han rettet opp en av bagene. «Jeg lurte på om en av dine ansatte kanskje kunne hjelpe denne damen med bagasjen?»

Nicole kjente varmen stige fra halsen og opp i ansiktet. Hun var redd for at folk skulle legge merke til at hun haltet.

«Jeg klarer én bag om gangen, men jeg har fire», sa hun gjennom sammenpressede lepper.

«Ja visst. Jeg henter en av guttene fra kjøkkenet.» Sadie snudde seg rundt. «Francesco!» En ung mann på knapt tjue år stakk hodet inn gjennom døren. «Kan du hjelpe denne damen med å bære bagasjen hennes? Til …?»

«Schooner House, er du snill», sa Nicole. «På Chapel Hill.»

«Null problem», sa den unge mannen og grep uanstrengt to av bagene. Han var høy og atletisk, med svart hår og dypbrune øyne. «Ouff. Du ranet en bank?» sa han med et glis. Han hadde en tydelig aksent, trolig italiensk.

Nicole kunne ikke la være å smile. «Det er ganske mange bøker i dem.» Hun strakte ut hånden for å løfte opp en av de andre bagene, men han viftet den bort.

«Nei, nei, det går bra. Jeg gå to ganger. Du vise vei.»

Hun takket Sadie og holdt pubdøren åpen for den unge mannen, og viste deretter hvor de skulle gå. Veien var smal og gikk langs en rekke med hus av ulik alder og størrelse, noen viktorianske med høye vinduer på hver side av inngangspartiet, andre smale og små med inngangsdør som var knapt to meter høy. Alle var malt i tilfeldige farger, fra sennepsgul og knall turkis til sjokkrosa. Langs den andre siden gikk det en grov mur av steiner med blomster og planter i sprekkene. Etter hvert som veien klatret oppover, fikk de en imponerende utsikt mot noen gravstøtter og en kirke, og havet bortenfor. Det hadde virkelig ikke forandret seg, slo det henne. Noen måker svevde over henne. En av dem satte seg på muren, kastet hodet bakover og skrek mot himmelen.

«Dette er Schooner House, si?» sa han og stablet bagene ved siden av døren. «Du har nøkkel?»

Nicole dro nøkkelen opp av lommen og satte den i den lave låsen. Døren gikk opp.

Førsteinntrykket var at det duftet deilig av lavendel og geranium og roser, og at alt var i miniatyr. I gangen, som hun måtte ta et steg ned til, var det knappe 1,80 under taket – ikke noe problem for henne, men gutten måtte dukke. Trappen midt i rommet var smal som en stige, og uten teppe på trinnene. Den så bratt ut, og hun kunne se at gangen fortsatte et stykke bak den. Sammenlignet med solvarmen utenfor var det svalt og skyggefullt.

Den første døren førte inn i en liten stue. Den var så liten at den bare besto av et par polstrede sofaer, et salongbord og noen hyller på hver side av en peis. En liten vedovn var plassert i det flislagte ildstedet, men det ante henne at det ville bli ufattelig varmt i det lille rommet hvis hun fyrte opp. Hun dro av seg jakken og la den på en av stolene.

«Hvor vil du ha veskene, signora?»

«Jeg vet ikke helt.» Nicole så opp trappen. «Jeg antar at jeg trenger den grønne bagen på soverommet … Kan du bære den opp for meg?»

«Null problem», sa han, og den dunket litt mot rekkverket da han bar den opp. «Rommet ut mot veien?» ropte han ned. «Det er størst.»

«Takk!» ropte hun tilbake. «Jeg heter Nicole, forresten.»

Han kom ned i gangen igjen og vinket smilende mot inngangsdøren. «Jeg henter andre.»

«Takk.»

Hun gikk videre bortover gangen mens hun støttet seg mot veggen. Døren i enden førte inn til en lys spisestue. Den var slått sammen med det smale kjøkkenet, og det var satt inn et lite vindu over vasken. I enden, bak et bord og fire umake stoler, en vegg med hyller og en kjøkkeninnredning i Shaker-stil, var det en dør med innfelt glass. I det lille rommet innenfor var det en sjarmerende tradisjonell porselensvask, hvit, dyp og firkantet. En siste dør førte til en hage, også den liten, vel én kvadratmeter og omgitt av et gjerde. Langs tre sider var det murt opp halvmeter høye bed fulle av planter, noen som klatret og andre som hang ned mot skiferhellene. Et frukttre var bundet opp på den ene veggen, og klematis og roser snodde seg frem gjennom det. Hun strakte hånden ut for å berøre de læraktige bladene på en fiken.

Det var vanskelig å snu seg på den lille plassen, og beinet var nå så ømt at hun gledet seg til å ta av seg den forhatte protesen og sette seg ned. Toalettet. Hun var blitt fortalt at toalettet var i første etasje, og det hun hadde trodd var et skur, viste seg å være en utedo, spartansk, men ren.

«Nicole, hvor vil du ha disse to?» Den unge mannen var tilbake, og hun klistret på seg et smil idet han åpnet bakdøren. «Å, bel giardino!» sa han og så på den vakre uteplassen. «Jeg har satt dem i stuen, er det greit?»

«Det er strålende. Tusen takk skal du ha.» Hun stakk hånden ned i lommen for å finne penger, men han rygget og viftet med hendene.

«Nei, nei, jeg trenger ikke betaling. Kom og spis middag på puben denne uken, jeg lager hummer. Liker du hummer? Du smaker på den, og så …» Han lukket øynene og kysset fingrene sine. «Du gir meg tips. Ok?»

Hun smilte tilbake. «Ok. Da blir det hummer.»

Så snart hun var alene, måtte Nicole ta seg opp trappen baklengs, på rumpa. Hun skjøv fra med det friske beinet og dro seg opp etter hendene, og for hvert trinn gjorde kanten på trinnene mer og mer vondt. Sengen var høy, men hun klarte å dra seg opp langs dørkarmen og halte bort til den. Husverten hadde redd opp sengen, og lukten av rent sengetøy var berusende. Hun satte seg på kanten og la seg ned på ryggen. Hun svingte beina opp etter seg og forsøkte å sparke av seg skoene, men mislyktes fordi den kunstige foten ikke kunne føle seg frem langs den friske. Småbannende satte hun seg opp, dro av seg skoen og rullet av sokken.

Omsider kunne hun lene seg tilbake og se opp i det lave taket, og ut gjennom blondegardinene, mot kirkegården og havet. Da kom tristheten snikende, hun følte seg plutselig hjemløs og rotløs. Hun hadde aldri kommet seg til øverste etasje i huset sitt, til hovedsoverommet, etter ulykken. Det var blitt ryddet og delvis tømt i løpet av de månedene hun lå på sykehuset. Det hadde sluttet å være hennes. Nå lå hun på en fremmeds pute i den leide sengen sin og lurte på om det var dumt av henne å isolere seg fra familie og venner, som bare ville hjelpe henne.

Hun vred på hodet og så på det runde nattbordet, som var akkurat stort nok til den elektriske klokkeradioen og en bok. Nysgjerrig løftet hun den opp og trodde det skulle være en bibel, men i stedet var det en guidebok med en Post-it-lapp på forsiden, der det sto «Velkommen til Morwen».

Boken var full av skisser og fotografier, dikt og anekdoter, og det var til og med noen bilder fra den gangen hun hadde oppholdt seg på øya som student. Åpne båter som ble kjørt av gamle, gråhårede sjøfolk eller barnebarna deres, like komfortable på sjøen som på land. Den gamle puben der hun hadde vært i morges, nå pusset opp og renovert, het også den gang Øydronningen. Der lå det flotte gamle hotellet, som var så endret at hun nesten ikke kjente det igjen fra besøket som student. De gamle bildene viste en kafé langs kaia, med noen få bord utenfor, et par butikker, noen barn kledd i syttitallsklær på piren ned til stranden, og viktorianske badenymfer i sepia. En rekke gamle seilbåter lå fortøyd ved kaien, og her var også bilder av seler, delfiner og fugler. De vekket minner fra en tidlig morgen i et telt på naboøya St. Petroc’s, da hun lå og lyttet til sanglerker som sang om kapp og fylte luften med vibrerende toner.

Hun kunne høre fuglene nå, hettemåkenes skingrende skravling, sildemåkenes skrik og svartbakene som var størst og grovere i målet. Gjennom alle måkeskrikene kunne hun høre lyden av svarttrost og rødstrupe. Nick, gutten hun hadde delt telt med den gangen hun var en student i tyveårene, elsket fugler og lå våken og lyttet til kveldens siste svaleskrik før flaggermusene tok over. De hadde vært betatt av hverandre i et par år. Han var geolog nå, hun hadde funnet ham på sosiale medier noen måneder tidligere da hun lette etter forhenværende kjærester som hadde kjent henne da hun var hel og lykkelig.

Hun hadde så mange gode minner fra øyene. Svømmeturene med snorkel i det sjokkerende kalde, men klare vannet, båtturene ut til de andre øyene, og de mange solbrune tenåringsguttene som jobbet som fiskere og kjørte båt, og tok dem med ut for å se hummerfangsten. Hun husket spesielt én høy og slank gutt. Han var for sjenert til å snakke, men han pleide å fridykke etter kamskjell fra båten, og kom opp med pose etter pose med de gigantiske bløtdyrene. Hun husket at hun spiste dem, stekt på grillen, og at hun drakk øl med ham og vennene sine på stranden, forelsket i livet og øya.

MAI 1941

Lily Granville så opp på inngangsdøren foran seg, velkjent fra barndommens besøk hos morens kusiner, Bernice og Cissie. Den lange fergeturen til St. Brannock’s hadde vært utmattende, for skipet var fullt av forsyninger og rekrutter fra flyvåpenet. Øyene, som fløt i det grågrønne havet, så like overjordiske ut som alltid, uberørt som de var av Londons bomber og branner.

Inngangen til leiligheten lå inneklemt mellom en støvete sybutikk – en vindusutstilling med litt tøy, noen krukker med knapper, og 20–30 ruller med bånd, det eneste som var tilgjengelig på grunn av rasjoneringen – og en jernvareforretning, med stabler av nyttige ting som metallbøtter og hageredskaper. Steinbygningen var vendt mot kaia, der fergen fortsatt lå fortøyd ved siden av fargerike trålere og mindre båter. Hun banket på døren igjen, litt hardere denne gangen, og den åpnet seg.

Kusine Bernice sto i den lille gangen, foran trappen som gikk opp til den samme leiligheten som hun hadde bodd i da Lily besøkte henne for mange år siden.

«Kjære Lily», sa hun og åpnet armene. «Stakkars jenta mi.»

Det var noe i Lily som ville rygge unna, men hun klarte å bli stående da den eldre kvinnen tok henne i de tykke armene sine og omhyllet henne med mykhet til hun slappet litt av.

«Kusine Bernice …»

«Å, jeg tror det er bedre om du kaller meg Bernie, ikke sant?» svarte kusinen med et smil. «La meg ta en av veskene, så skal vi få deg ovenpå …»

«Takk», var alt Lily klarte å si, tynn i stemmen.

Bernie tok tak i en av skinnkoffertene Lily hadde hatt med seg på fergen. Hun klarte å løfte den med begge hender. «Herregud, hva er det i den?»

«Det er bokbinderverktøyet mitt», forklarte Lily. «La meg hjelpe deg …»

Sammen fikk de båret all bagasjen inn i gangen, og døren lukket seg bak dem. En liten glassrute øverst slapp inn litt lys. Bernie var et halvt hode høyere enn Lily, og kraftig, med det fargede kastanjebrune håret i store krøller og en gammeldags kjole som strammet over magen. Hun så mett og fornøyd ut, et bilde på vitalitet. Lily følte seg blek og skjør ved siden av henne.

«Det var så leit å høre», sa Bernie etter å ha studert ansiktet hennes et langt øyeblikk i det lille rommet. «Det med Grace.»

Lily nikket én gang, det var alt hun maktet. «Skal vi gå opp med en gang?» stotret hun i stedet og grep den største kofferten.

Bernie tok tak i den andre enden, og sammen løftet og slepte de kofferten opp til enda en dør. «Jeg antar at det er klær i de andre?»

Lily strøk noen lyse hårstrå bort fra pannen. «De få jeg har igjen. Etter bomben …» Hun holdt pusten et øyeblikk. Minnet om fru Underhill, der hun stavret seg frem i ruinene, med høye hæler og pels, mens hun ropte på katten Mortimer og ble helt fra seg av sorg da hun fant ham, trengte seg på. Det føltes som et slag mot brystet. «Jeg reddet det jeg kunne.»

«Å, stakkars deg», sa Bernie og skjøv opp døren.

«Det er så synd at dere ikke kom dere ut av London tidligere.»

Lily trakk pusten dypt flere ganger. Tårene la seg som et slør over synet. «Vi måtte holde oss i nærheten av sykehuset, for Graces skyld.»

Datteren Grace hadde dødd mellom luftangrepene, i foreldrenes seng, fredelig som når en fugl flakser ut av et vindu. Bomben hadde slått ned tre uker senere, mens Lily og James befant seg i tilfluktsrommet i nabogaten.

Bernie nikket raskt da Lily så opp. «Vel, du blir ikke bombet her ute. Og du vil kunne jobbe på biblioteket. Herr Prendergast har satt av et rom til deg i kjelleren der.»

Hun forsvant ned trappen og kom tilbake med de siste koffertene mens Lily slepte den tunge inn i en liten, fargerik stue. Bernie viste henne rundt. Fra hovedrommet førte en buet åpning inn til et lite kjøkken, og ved siden av lå et bitte lite bad som knapt var større enn et skap, med vasken stikkende ut over enden av badekaret. På den andre siden av stuen, over sybutikken, lå to rom. Begge med en liten seng: Fra Bernies så du havnen mellom de to pubene, og den andre var vendt mot granitthusene og skifertakene oppover i åsen. Den var blåmalt, og det sto trebåter på rekke og rad i vinduskarmen.

«Jeg tenker at det er roligere her inne. Dette var Olivers rom», sa Bernie langsomt, som om hun veide ordene. «Jeg har alltid sett på ham mer som en sønn enn som en nevø, særlig etter at moren hans ble syk.»

«Jeg er så lei for det», sa Lily. Et øyeblikk stirret de på hverandre, to kvinner som hadde mistet barna sine. Fetter Oliver, haleskytter i et Lancaster bombefly, var blitt skutt ned over Den engelske kanal i mars.

Bernie skuttet seg litt og tvang frem et smil. «Savnet, antatt død, sa de.» Hun stakk hånden i forklelommen, det knitret i et papir. «Hvem vet? Han kan ha blitt tatt til fange. Kanskje han har mistet hukommelsen. Karene i Luftfartsdepartementet kan ta feil, de og …»

«Kanskje det finnes håp», sa Lily. «Men er du sikker på at du vil ha meg her inne, på rommet hans?»

Bernie bøyde seg frem og dro teppene av sengen. «Det står bare tomt nå. Jeg har luftet sengetøyet ditt. Og du skal få det gamle sengeteppet fra da jeg var liten. Moren din pleide å bruke det når hun bodde her.» Hun la sengetøyet utenfor døren. «Hvordan har hun det?»

Hun er fullstendig knust etter at Grace døde, og vandrer rundt og gjentar seg selv som en gammel dame. «Hun er på bedringens vei etter hjerteproblemene. Hun har flyttet til et pleiehjem i Cheltenham.»

«Det er forferdelige tider», sa Bernie og vinket Lily med seg. «Nå lager vi oss te, jeg har litt melk.» Kjøkkenet var malt gult, skapdørene var hvite. To stoler og et bord som knapt var større enn et tebrett, sto bak døren. «Har du spist?»

«På toget», sa Lily og satte seg på en av pinnestolene. «Jeg kan ta opp igjen arbeidet med en gang.»

«Herr Prendergast venter deg ikke før på onsdag. Så du kan se deg rundt, finne ut av Hightown på nytt og kanskje ta båten ut til noen av de andre øyene.»

Lily var ikke sikker på om hun ønsket seg tid til å tenke. Hun hadde et par bøker som var halvveis tørket og som trengte å bli tatt hånd om med en gang. De var blitt reddet ut av en brennende, utbombet kirke av brannmannskapene.

«Jeg stikker innom ham uansett. Jeg må legge noen bøker til tørk.»

«Hvilke bøker, da?» Bernie balanserte en blå tekanne med skår på et brett med kopper og tefat i ulikt mønster. En flaske med litt melk ble satt på bordet. Det var alt annet enn fornemt, men så hjemmekoselig at Lily nesten ble på gråten.

«Den ene er en psalter, en bønnebok. Den lå i en eske under alteret da taket raste sammen og Bonifatiuskirken tok fyr. Den andre er en bibel fra før King James-versjonen, fra cirka 1583. Bibelen ble bare gjennomvåt, men psalteren ble svidd da treverk falt ned i et bombet lagerrom.»

«Så rart at de ikke brant opp», sa Bernie og skjenket den svake teen. «Papir i en brennende kirke …»

«Å, de består ikke bare av papir», forklarte Lily. «Takk, bare en liten skvett melk. De består også av treplater og skinn, og psalteren er laget av pergament.»

«Så du kan redde dem? Har ikke blekket rent utover?»

Lily smilte mens hun pustet inn den velduftende dampen og tok en slurk. «Det kan ha blitt litt utydelig, men vi vil sannsynligvis kunne se hva det står. En restauratør kan legge nytt blekk over hvis det trengs.»

«Hva gjør du, da?»

Lily satte koppen tilbake på tefatet så det klirret svakt. De passet kanskje ikke sammen, men det var pene kopper, av benporselen. Moren hennes sa alltid at de var de siste som ble ødelagt. «Først tørker vi dem, så de ikke mugner eller tiltrekker seg insekter. Jeg må lirke alle sidene fra hverandre så de ikke kleber seg sammen. Deretter avgjør vi hva som må restaureres, og hva som fortsatt er lesbart.»

Bernie kikket over kanten på koppen mens hun drakk. «Og jeg antar at disse bøkene er veldig verdifulle?»

Lily trakk på skuldrene, la hendene rundt koppen og lot varmen sive inn i fingrene. Hun var aldri varm lenger nå; siden Grace døde, hadde hun slitt med å spise, og hun hadde gått ned i vekt. Til og med skoene føltes litt løse. «De er gamle og historisk viktige, så det er vanskelig å sette en pris på dem.»

Fra stolen stakk Bernie hånden inn i et av skapene og tok frem en gammel kjeksboks. Dekorasjonen på den viste kroningen av den gamle kong Georg V. «Jeg har bakt noen safranboller», sa hun. «Ikke si det til noen, men jeg hadde noen sultanarosiner fra før krigen. Vi må unne oss noe godt.»

Bollen smakte en mellomting mellom et rundstykke og en scone og var nydelig, men Lily slet med å svelge selv den minste bit. «Nydelig», sa hun og skyllet ned med en slurk te. Bernie fylte opp koppen hennes. «Drikk opp. Du er så blek, Lily. Til og med håret ditt er nesten hvitt.»

«Det har alltid vært lyst. Du trenger en klipp», sa Lily og strøk noen hårstrå bort fra ansiktet.

«Kommer James på besøk? Kan han komme fra på jobben?»

Lily la fra seg bakverket. «Jeg tror ikke det», sa hun. Ordene føltes stive, vonde. «Dessuten ville vi ikke hatt plass.»

«Dere kan bo på hotell sammen. Hva gjør han, egentlig?»

«Han er kartograf.» Lily fikk tårer i øynene uten grunn, som så ofte nå. «Han lager kart etter fotografier, for Krigsministeriet. Veldig hysj-hysj.»

«Så spennende», sa Bernie og smalnet blikket da Lily så på henne. «Hvordan takler han alt sammen?»

Lily klarte å fremkalle smilet hun hadde øvd på i månedsvis, helt siden Grace døde. «Han klarer seg så godt som noen kan forvente.» Og det var slutten på den samtalen. Ved å rose teen, forsøke å ta en bit til av bollen og kunngjøre at hun måtte pakke ut, klarte Lily å avskjære spørsmålene. Men da hun satte seg på huk ved kommoden og tok ut noen av Olivers pysjamaser og sokker for å legge sine egne ting på plass, tvang tårene seg forbi forsvarsverket hennes.

